《寓斋阴寒殊有雪意催之以诗叠用东坡清虚堂韵》
清代·李彦章

月离于箕风扬沙，今朝休沐归早衙。枯天欲雪雁声急，禁寒勒住新梅花。

围垆促坐自瑟缩，似有画本夸燕家。浓阴如墨倒斜翠，冻云密冱扶桑鸦。

不知天公有意无，幻出璀璨照水葩。苦吟垒块自倾吐，意所到处皆搜爬。

拟倾折脚煮寒玉，无憀狂熊今颠茶。销寒忽忽过四九，太平街鼓无停挝。

一冬近已见三白，占年田父休咨嗟。玉龙闻此当起舞，有酒且醉蓉城霞。

作者简介：清福建侯官人，字兰卿。嘉庆十六年进士，由内阁中书历官山东盐运使。嘉道间以诗名。兼善书。有《榕园诗集》。